KAZALO

1. Uvod 3

2. Stanje projekta 3

2.1. Pregled napredka v obdobju pregleda 3

2.2. Tehnični okvir za dokončanje projekta 3

2.3. Priprave na preskus v zvezi z doseganjem drugega mejnika 4

2.4. Priprave na celovit preskus 5

2.5. Priprave na migracijo 5

2.6. Omrežje SIS II 7

2.7. Operativno upravljanje 7

2.8. Varnost 7

3. Upravljanje 8

3.1. Finančne posledice 8

3.2. Upravljanje projekta 9

3.2.1. Odbor za globalno upravljanje programa 9

3.2.2. Odbor za SISVIS (SIS II) 9

3.2.3. Načrtovanje in usklajevanje na nacionalni ravni 10

3.2.4. Svet 10

3.2.5. Evropski parlament 10

4. Prednostne naloge za naslednje obdobje poročanja 11

5. Sklepne ugotovitve 11

1. Uvod

V tem poročilu o napredku so opisane dejavnosti, ki so bile v prvi polovici leta 2011 izvedene na področju razvoja druge generacije schengenskega informacijskega sistema (SIS II) in priprav na migracijo s SIS 1+ na SIS II. Poročilo je predloženo Svetu in Evropskemu parlamentu v skladu s členom 18 Uredbe Sveta (ES) št. 1104/2008 in Sklepa Sveta 2008/839/PNZ o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II).

2. Stanje projekta

2.1. Pregled napredka v obdobju pregleda

Svet PNZ je na zasedanju oktobra 2010 upošteval nov splošni časovni načrt in proračun za SIS II ter pozval vse zainteresirane strani, naj izkoristijo ta nov zagon in vsa svoja prizadevanja usmerijo v zagotovitev izvajanja projekta.

Vse zainteresirane strani so si od sprejetja sklepov Sveta oktobra 2010 po najboljših močeh prizadevale, da bi zagotovile svoje prispevke k SIS II. Tehnični razvoj posodobljenega centralnega sistema SIS II poteka prek obsežnih dejavnosti preskušanja za centralni sistem in države članice. Da bi se lahko tveganja pravočasno obravnavala in ublažila, poteka razprava z zainteresiranimi stranmi o morebitnih vprašanjih.

Sporazum s konca leta 2010 o dokončnih tehničnih specifikacijah, ki urejajo vzajemno delovanje med centralnim sistemom in nacionalnimi sistemi, je bil predpogoj za dokončanje tehničnega razvoja projekta. V skladu s tem je bil postopek sprejetja specifikacij izpeljan do konca in zaključen. Pogodba z glavnim pogodbenim izvajalcem, odgovornim za razvoj, vključno z dokončnimi dogovorjenimi posodobljenimi zahtevami SIS II, je bila podpisana 29. novembra 2010.

Na začetku tega obdobja poročanja so države članice izpostavile dve tveganji: a) razpoložljivost preskusnega okolja za SIS 1+ in b) pripravljenost držav članic k sodelovanju v kampanjah v zvezi z razširjenim preskušanjem skladnosti. Pravočasna opredelitev teh vprašanj je privedla do skupnih blažilnih ukrepov za obravnavanje teh dveh tveganj.

Po razvojni fazi, v kateri so bili centralni sistem in nacionalni sistemi posodobljeni v skladu z novimi specifikacijami, so zainteresirane strani prešle na dejavnosti preskušanja:

- na centralni ravni je bil uspešno opravljen preskus ustreznosti posodobljenega sistema;

- na nacionalni ravni se je aprila začel prvi sklop razširjenih preskusov skladnosti, s katerimi se preverja skladnost med centralnim sistemom in nacionalnimi sistemi.

Nadaljnji razvoj projekta še naprej poteka neovirano ter v pozitivnem in ustvarjalnem okolju.

2.2. Tehnični okvir za dokončanje projekta

Dodatna strojna oprema za začetek delovanja

Vsa dodatna strojna oprema za pomožno centralno enoto v Avstriji je bila dostavljena po načrtih. Preostala strojna oprema za centralno enoto je bila dostavljena v Strasbourg 25. januarja 2011, medtem ko je bil večji del nove strojne opreme v Strasbourg dostavljen že 17. decembra 2010.

Razvoj nacionalnih sistemov SIS II

Komisija je 22. decembra 2010 državam članicam poslala dopis, v katerem je še odločneje potrdila dokončnost in stabilnost statusa kontrolnega dokumenta vmesnika 3.0. Ta različica predstavlja referenčni dokument, s katerim je treba uskladiti tako centralni sistem kot tudi nacionalne sisteme. Države članice so bile pozvane, naj sprejmejo potrebne ukrepe v zvezi z nacionalnim razvojem in načrtovanjem preskusov za SIS II, da bi bile pripravljene za prve uradne preskuse centralnega sistema, ki so se začeli maja 2011.

Preskusi

V zvezi s preskušanjem je 11. in 12. januarja 2011 potekala delavnica, pri kateri je bil poudarek na načrtu in strategiji preskušanja. Svetovalna skupina za preskušanje (TAG) je razpravljala o zadnjih pomembnih pripombah držav članic v zvezi s predlogom o strategiji preskušanja SIS II in jih zaključila 25. januarja 2011. Tako je lahko Komisija 23. februarja 2011 predložila predlog o načrtu in strategiji preskušanja SIS II v odobritev odboru za SISVIS. Ta je izdal pozitivno mnenje.

Kar zadeva kampanjo v zvezi z razširjenim preskušanjem skladnosti, razpoložljivost osmih preskusnih okolij pomeni, da lahko države članice opravljajo preskuse v štirih skupinah, pri čemer ima lahko vsaka skupina največ osem držav članic. Na začetku preskusnega obdobja je prišlo do nekaterih težav pri enakomerni razdelitvi držav članic po skupinah.

V skladu s splošnim časovnim načrtom so se nato prvi neuradni elementi razširjenega preskušanja skladnosti za skupino 1 začeli izvajati 12. aprila 2011, uradni elementi pa 23. junija 2011. S pomočjo teh razširjenih preskusov skladnosti lahko države članice dokažejo, da so njihovi posodobljeni nacionalni sistemi v skladu s kontrolnim dokumentom vmesnika 3.0. Preostale tri skupine bodo preskuse opravile zaporedoma do konca leta 2011.

Če države članice ne bi mogle opraviti preskusov po načrtih, obstaja tveganje, da bi to vplivalo na splošni časovni načrt projekta, kot je bil sporočen Svetu oktobra 2010. Vendar sta Komisija in projektna skupina za SIS II ob opredelitvi tega vprašanja in zlasti na podlagi izkušenj prve skupine tesno sodelovali za zagotovitev čim večje prilagodljivosti pri uporabi prostih terminov, da bi se upoštevale nenadne spremembe sposobnosti opravljanja preskusov držav članic.

2.3. Priprave na preskus v zvezi z doseganjem drugega mejnika

Člani Odbora za globalno upravljanje programa in Komisija so začeli s pripravami na preskus v zvezi z doseganjem drugega mejnika. V ta namen bo treba na koncu pripraviti dokument o zahtevah, ki bo služil kot podlaga za opise zasnove preskusa v zvezi z doseganjem drugega mejnika v naslednjem obdobju poročanja.

2.4. Priprave na celovit preskus

V Strasbourgu je 8. februarja 2011 potekal sestanek s člani Odbora za globalno upravljanje programa in tehničnim svetovalcem delovne skupine Sveta za schengenske zadeve (sestava za tehnične vidike SIS II). Glavna tema sestanka so bile dejavnosti, ki so povezane s celovitim preskusom, predvidenim v pravnih aktih v zvezi z migracijo[1]. Sestanek je prispeval k pojasnitvi, soglasju, morebitnim rešitvam pomembnih vprašanj, ukrepom in časovnim načrtom v zvezi z več različnimi dejavnostmi.

2.5. Priprave na migracijo

Preskušanje pretvornika

Za uspešno izvedbo migracije s SIS 1+ na SIS II bo vzpostavljena začasna struktura za migracijo. Ta bo vključevala pretvornik, namenjen dvosmerni pretvorbi podatkov med trenutnim sistemom C.SIS in centralnim sistemom SIS II ter usklajevanju obeh sistemov, dokler države članice ne preidejo z enega sistema na drugega[2].

Takšen ključni sestavni del strukture za migracijo zahteva izčrpno preskušanje. Za to je potrebno preskusno okolje za SIS 1+. Pričakovalo se je, da se bo uporabilo obstoječe preskusno okolje za C.SIS. Vendar je Francija konec leta 2010 obvestila Komisijo, da okolje, ki je bilo namenjeno za te preskuse, ne bo več na voljo, saj bo potrebno za posodobitev SIS 1+, ki ni potekala po načrtih.

Vprašanje razpoložljivosti preskusnega okolja za SIS 1+ je bilo opredeljeno kot veliko tveganje za splošni časovni načrt za SIS II. Da bi ublažili učinek tega vprašanja, so Komisija in francoski organi obravnavali pragmatične in operativne možnosti, ki bi vključevale opredelitev razpoložljivih terminov v obstoječem okolju, da bi se lahko v teh prostih terminih to okolje uporabljalo za preskušanje SIS II. Vendar se je zaradi intenzivnosti in trajanja preskusov izkazalo, da je edina prava možnost namensko okolje.

Komisija si je skupaj z Odborom za globalno upravljanje programa prizadevala za možno rešitev. Ta analiza se je spet končala z ugotovitvijo, da ni nobene druge izvedljive možnosti, razen nakupa novega preskusnega okolja za SIS 1+ (od trenutnega dobavitelja SIS 1+). Tesno sodelovanje Francije je bilo potrebno zato, ker je bilo francosko tehnično osebje v najboljšem položaju, da opredeli natančne zahteve potrebne opreme in zagotovi, da je to novo preskusno okolje mogoče v celoti uskladiti z delujočim SIS 1+, če bi se slednji razvil.

Ta možna rešitev bo zagotovo imela posledice za proračun in časovni načrt.

- Kar zadeva časovni načrt, vzpostavitev takšnega okolja traja 19 tednov. Ta čas je bil v okviru časovnega načrta upoštevan tako, da so se dejavnosti opravljale vzporedno z obstoječimi projektnimi nalogami. Precej dolg rok je bil posledica dejstva, da je edini dobavitelj dal prednost posodobitvi SIS 1+ in ni želel oblikovati ločene skupine za projekt SIS II.

- Kar zadeva proračun, bo novo preskusno okolje stalo približno 3 milijone EUR, strošek pa bo krit iz proračuna EU. Ta znesek ne vključuje tekočih stroškov, ki so povezani z uporabo sistema.

Komisija si je pri obravnavi tveganja zastavila dva cilja: preprečiti morebiten negativen učinek na splošni časovni načrt za SIS II in preprečiti motnje pri delu, ki ga Francija opravlja v zvezi s posodobitvijo SIS 1+. Oba cilja sta bila dosežena, tveganje pa je bilo ublaženo. Odločitev glede oddaje naročila dobavitelju za dobavo okolja za SIS 1+ je bila objavljena 11. junija 2011. Postopki javnega naročanja so se zaključili, tveganje pa se stalno spremlja.

Kljub temu je treba izpostaviti en temeljni vidik. Čeprav je bil učinek na splošni časovni načrt na tej stopnji ublažen, je treba upoštevati, da ima nakup novega preskusnega okolja proračunske posledice za dejavnosti razvoja na centralni ravni, ki niso bile predvidene, ko je Komisija oktobra 2010 poročala Svetu o splošnem proračunu in časovnem načrtu.

Načrtovanje migracije

Komisija je tesno sodelovala z glavnim pogodbenim izvajalcem, odgovornim za razvoj, in strokovnjaki držav članic za opredelitev podrobnega načrta za migracijo s SIS 1+ na SIS II.

Odbor za SISVIS je 23. februarja 2011 podal pozitivno mnenje o treh pomembnih dokumentih, ki omogočajo dejavnosti migracije, in sicer o načrtu migracije na SIS II, strategiji preskušanja in načrtu preskušanja.

Načrt migracije je bil zasnovan tako, da odraža prednostni tehnični pristop strokovnjakov držav članic in na ta način izpolnjuje njihove tehnične potrebe. Ker pa takšen pristop ni povsem v skladu s pravnima aktoma v zvezi z migracijo, Komisija namerava začetek leta 2012 predlagati spremembo pravnega okvira, da bi uskladila pravne določbe s tem tehničnim pristopom.

Za zagotovitev neoviranega postopka migracije je treba posebno pozornost posvetiti vprašanju kakovosti podatkov. V SIS II se lahko dejansko prenesejo le podatki, ki izpolnjujejo pravila o kakovosti podatkov v SIS 1+. Podatke, ki niso v skladu s pravili o kakovosti podatkov v SIS 1+, je treba pred prenosom v SIS II očistiti, saj jih ni mogoče prenesti v neskladni obliki. S tehničnega vidika to pomeni, da je treba takšne podatke uskladiti s standardi ali izbrisati. Poljsko predsedstvo je čiščenje podatkov določilo kot prednostno nalogo za drugo polovico leta 2011.

Države članice so na sestankih delovne skupine izpostavile vprašanje migracije sistemov SIRENE. Gre za prehod z obstoječih uradnih sistemov SIS 1+ SIRENE držav članic na njihove nove sisteme SIS II SIRENE. Pravna akta v zvezi z migracijo določata, da morajo države članice, ki sodelujejo v SIS 1+, opraviti funkcionalne preskuse SIRENE[3]. Komisija priznava nujnost tega dela, ki se opravlja v okviru Sveta, in njegovo pomembnost za splošni uspeh projekta.

Komisija je podprla predlog madžarskega predsedstva o analizi vprašanj, določitvi ciljev in preučitvi pravnega položaja. Komisija bo med preskusom glede dopolnilnih podatkov dala na voljo centralni sistem SIS II in njegovo komunikacijsko infrastrukturo[4].

2.6. Omrežje SIS II

Projekt SIS II vključuje zagotavljanje prostranega komunikacijskega omrežja, ki izpolnjuje zahteve po razpoložljivosti, varnosti, geografski pokritosti in ravni storitev ter tako omogoča komunikacijo med nacionalnimi sistemi in centralnim sistemom.

V temeljnih pravnih aktih v zvezi s SIS II je opisana komunikacijska infrastruktura, ki je namenjena podatkom v SIS II in izmenjavi podatkov med uradi SIRENE[5]. Države članice so v obdobju poročanja Komisiji potrdile tehnične specifikacije posredovalnika elektronske pošte SIS II SIRENE, potrebne za pravilno usmerjanje in dostavo podatkov, ki se izmenjujejo med uradi. Komisija je nato začela s postopki javnega naročanja.

2.7. Operativno upravljanje

Po skupnih izjavah Sveta in Evropskega parlamenta pri sprejemanju pravnih aktov v zvezi s SIS II in z VIS je Komisija junija 2009 predlagala ustanovitev agencije za operativno upravljanje obsežnih informacijskih sistemov na področju svobode, varnosti in pravice. Uredba o ustanovitvi agencije je bila sprejeta 26. oktobra 2011. Agencija bo prevzela svoje odgovornosti v zvezi z operativnim upravljanjem sistemov 1. decembra 2012.

Osrednji cilj agencije bo izvajanje nalog v zvezi z operativnim upravljanjem SIS II (po začetku delovanja), VIS in EURODAC. V prihodnosti bi bilo agenciji lahko zaupano tudi upravljanje drugih obsežnih informacijskih sistemov, če bi to določali ustrezni zakonodajni akti.

2.8. Varnost

V Bratislavi je 17. in 18. januarja 2011 potekala delavnica v zvezi z varnostjo omrežja. V okviru delavnice so potekale razprave o zaskrbljenosti glede možnosti dostopa do podatkov v SIS II s strani organizacije za servisiranje omrežja s-TESTA (SOC – varnostni operativni center, ki ga upravlja HP / Orange Business Services). Komisija je na podlagi sklepne ugotovitve delavnice in svojega predloga v odboru za SISVIS z dne 26. januarja 2011 začela študijo o izvajanju ravni šifriranja poleg ravni omrežja SIS II. Države članice so bile pozvane k predložitvi pripomb o nalogah študije, pri čemer je bilo prejetih več koristnih predlogov.

Izid študije o dodatni varnosti omrežja SIS II je bil 25. maja 2011 predstavljen odboru za SISVIS. Opredeljena je bila ena tehnična rešitev, ki je izpolnjevala vse zahteve. Naslednji korak bo izvedba pilotne študije, za katero bo potrebno sodelovanje treh držav članic prostovoljk. K sodelovanju sta se že javili Nemčija in Avstrija.

3. Upravljanje

3.1. Finančne posledice

Ob koncu obdobja poročanja so skupne proračunske obveznosti Komisije za projekt SIS II od leta 2002 znašale 135 146 000 EUR. Z ustreznimi pogodbami so bile prevzete obveznosti za študije izvedljivosti, razvoj samega centralnega sistema SIS II, podporo in zagotavljanje kakovosti, omrežje SIS II, priprave na operativno upravljanje v Strasbourgu, varnost, priprave v zvezi z uvedbo biometričnih podatkov, komunikacijo in stroške za misije strokovnjakov.

Od tega je bilo med letom 2002 in koncem junija 2011 dejansko plačanih 72 661 169 EUR. Glavne postavke odhodkov so bile razvoj (34 867 228 EUR), omrežje (21 520 620 EUR), podpora in zagotavljanje kakovosti (8 592 178 EUR) ter priprave na operativno upravljanje v Strasbourgu (6 236 058 EUR).

Izvrševanje proračuna |

Od leta 2002 do junija 2011 | Od januarja do junija 2011 |

(v EUR) | prevzete obveznosti | plačila | prevzete obveznosti | plačila |

Razvoj | 80 458 863 | 34 867 228 | 81 407 | 1 431 933 |

Podpora in zagotavljanje kakovosti | 11 068 521 | 8 592 178 | 1 081 180 | 467 791 |

Omrežje | 32 375 954 | 21 520 620 | 0 | 1 149 233 |

Priprave na operativno upravljanje | 7 675 715 | 6 236 058 | 207 500 | 1 398 107 |

Varnost | 1 354 283 | 217 712 | 479 568 | 0 |

Študije/posvetovanja | 961 131 | 942 261 | 20 650 | 20 650 |

Informacijska kampanja | 33 373 | 33 373 | 0 | 0 |

Stroški za misije strokovnjakov | 1 203 286 | 236 866 | 0 | 40 745 |

Drugo | 14 874 | 14 874 | 0 | 0 |

SKUPAJ: | 135 146 000 | 72 661 169 | 1 870 304 | 4 508 459 |

Ob zaključku proračunskega postopka za leto 2011 je bila tretjina odobrenih obveznosti in plačil za SIS II v proračunu EU uvrščena v rezervo. To je znašalo 10 milijonov EUR odobrenih obveznosti in 6 642 473 EUR odobrenih plačil. Za sprostitev teh sredstev je morala Komisija organu za izvajanje proračuna predložiti podrobne informacije o časovnem načrtu za SIS II, vključno s potrebnimi tehničnimi koraki, stroški, odgovornostjo za vsak korak in popolnim dostopom do pogodbe za razvoj sistema SIS II, sklenjene z izvajalcem storitve.

Poleg informacij, ki so bile sporočene Evropskemu parlamentu ob koncu zadnjega obdobja poročanja, so bile januarja, maja in junija 2011 poslane nadaljnje pisne informacije, 12. januarja 2011 in 31. maja 2011 pa so potekali sestanki s poslanci Evropskega parlamenta o tehničnih zadevah, da bi se obravnavala posebna vprašanja in zagotovile najnovejše informacije o stanju projekta. Na sestanku odbora za proračun z dne 14. junija 2011 je bilo odločeno, da se sredstva sprostijo iz rezerve.

Glede na vse večjo zaskrbljenost v zvezi s potrebo po dodatnem financiranju razvoja SIS II na nacionalni ravni, izraženo ob koncu leta 2010, je Komisija spremljala izide vprašalnika, poslanega državam članicam ob koncu leta 2010, da bi opredelila njihove nacionalne potrebe in jih čim bolj upoštevala v okviru obstoječih dodelitev za Evropski sklad za zunanje meje. Trenutno potekajo razprave o možnostih morebitne zagotovitve dopolnilnih sredstev.

3.2. Upravljanje projekta

3.2.1. Odbor za globalno upravljanje programa

S spremembami pravnih aktov v zvezi z migracijo, ki so bile sprejete 3. junija 2010, je bil ustanovljen Odbor za globalno upravljanje programa kot svetovalni organ za pomoč pri centralnem projektu SIS II, ki naj bi omogočil skladnost med centralnim projektom in nacionalnimi projekti SIS II[6]. Odbor nima pristojnosti odločanja niti pooblastil za zastopanje Komisije ali držav članic.

Poslovnik Odbora za globalno upravljanje programa je začel veljati po tem, ko so generalni direktor pristojnega generalnega direktorata Komisije in države članice, ki so se 23. marca 2011 sestale v okviru odbora za SISVIS, podali pozitivno mnenje.

Odbor za globalno upravljanje programa se je v obdobju, zajetem v tem poročilu, sestal enaindvajsetkrat.

3.2.2. Odbor za SISVIS (SIS II)

Komisiji pri razvoju SIS II pomaga odbor za SISVIS. Odbor za SISVIS se je v zvezi s tehničnimi zadevami SIS II v obdobju od januarja do junija 2011 sestal petkrat. Kot je bilo sporočeno, je bilo doseženih več ključnih odobritev v zvezi z migracijo, preskušanjem in poslovnikom Odbora za globalno upravljanje programa.

Poleg rednih sestankov odbora za SISVIS so organizirane tudi delovne skupine odbora in delavnice s strokovnjaki držav članic, na katerih se podrobno obravnavajo tehnična vprašanja. Ti sestanki so običajno osredotočeni na vprašanja, ki temeljijo na določenih končnih izsledkih v zvezi s projektom:

- „svetovalna skupina za preskušanje“ (TAG) odboru za SISVIS izdaja mnenja glede vprašanj, povezanih z organizacijo, izvajanjem in razlago preskusov. Ta skupina se je v obdobju poročanja sestala osemnajstkrat;

- „upravni odbor za spremembe“ (CMB) svetuje glede razvrščanja, opredelitve in možnega učinka rešitev za sporočene težave. Zaradi količine truda, vloženega v doseganje soglasja o posodobljenih tehničnih specifikacijah centralnega sistema leta 2010, in poznejše stabilizacije zahtev se ta delovna skupina, ki prav tako poroča odboru za SISVIS, v obdobju poročanja ni uradno sestala;

- v tem obdobju so bile organizirane tri delavnice/sestanki v zvezi z migracijo na SIS II z namenom svetovanja odboru za SISVIS in izvajanja dejavnosti v zvezi s to pomembno temo.

3.2.3. Načrtovanje in usklajevanje na nacionalni ravni

Delovna skupina, ki jo sestavljajo vodje nacionalnih projektov držav članic, je bila organizirana za svetovanje projektni skupini Komisije. Namen sestankov vodij nacionalnih projektov je obravnavati natančna vprašanja v zvezi z načrtovanjem, tveganja ter dejavnosti na centralni ravni in nacionalnih ravneh projekta. Vodje nacionalnih projektov so se v tem obdobju poročanja sestali petkrat.

3.2.4. Svet

Sestanki v Svetu so potekali v pozitivnem vzdušju.

V skladu s sklepi Sveta in željami vseh strani v projektu po vzdrževanju popolne preglednosti Komisija redno obvešča Svet o izvajanju splošnega časovnega načrta za SIS II in odhodkih za centralni projekt.

Komisija sodeluje na sestankih pripravljalnih teles Sveta, ki so pristojna za schengenski informacijski sistem, in vseh svetov ministrov, ki obravnavajo SIS II. Komisija je predložila poročila o napredku projekta SIS II in predvidenih naslednjih korakih.

Komisija vsak teden pošlje kratko poročilo s povzetkom tehničnega razvoja sodelavcem, ki so vključeni v projekt na nacionalni ravni.

3.2.5. Evropski parlament

Komisija še naprej obvešča Evropski parlament o napredku SIS II na podlagi zanesljivih, preverljivih ter aktualnih dejstev in podatkov. Komisija je poleg izpolnjevanja obveznosti poročanja iz pravnih aktov v zvezi s SIS II[7] Evropskemu parlamentu predložila nadaljnje informacije o zadevah v zvezi s financiranjem, pogodbami in časovnim načrtom ter o stanju projekta v okviru razprav o sprostitvi odobritev za SIS II za leto 2011 iz rezerve (glej točko 3.1.). Poročila o napredku SIS II so bila predložena tudi v odboru LIBE.

Komisija se je odzvala tudi na dve parlamentarni vprašanji o zadevah v zvezi s SIS II.

4. Prednostne naloge za naslednje obdobje poročanja

Naslednje obdobje poročanja bo zajemalo tri glavna področja dejavnosti:

- preskusni cikli in odpravljanje napak, ki so z njimi povezane, za namene priprav na preskus v zvezi z doseganjem drugega mejnika in celovit preskus leta 2012;

- nadaljevanje dela, ki poteka v zvezi z vprašanji varnosti, ter revizija varnosti v drugi in tretji četrtini leta 2012;

- preskusi pretvornika, priprave na prvi preskus migracije med SIS 1+ in SIS II v drugi četrtini leta 2012, splošni preskus v drugi in tretji četrtini leta 2012 ter dejanski prenos podatkov v SIS II pred začetkom delovanja leta 2013.

5. Sklepne ugotovitve

To obdobje poročanja ni minilo brez incidentov. Vendar so bila pomembna tveganja in vprašanja zlasti s pomočjo sodelovalnega pristopa ključnih akterjev in odprte komunikacije med institucijami EU zgodaj opredeljena, pri čemer so bili sprejeti blažilni ali popravni ukrepi. Intenzivno preskušanje med državami članicami in centralnim sistemom v drugi polovici leta 2011 bo podlaga za sklop pomembnih preskusov leta 2012, tj. za preskus v zvezi z doseganjem drugega mejnika in celovit preskus. Sposobnost upoštevanja splošnega časovnega načrta za projekt bo zelo odvisna tudi od uspešnega zaključka faze intenzivnega preskušanja skozi leto 2011.

Poleg tega bo potekalo tudi delo za zagotovitev, da sistem izpolnjuje zahteve revizije varnosti, ki bo prav tako potekala leta 2012.

Poleg tega se bodo nadaljevale priprave na migracijo med SIS 1+ in SIS II, vključno z intenzivnim preskušanjem pretvornika, kar bi moralo omogočiti, da se celoten postopek izvede s potrebno stopnjo gotovosti.

Priloga I

Sestanki odbora za SISVIS (SIS II) in delovnih skupin

Sestanki, ki so potekali v obdobju poročanja

JANUAR 2011 |

12., 19., 25. | Odbor za globalno upravljanje programa SIS II |

18. | Delavnica v zvezi z migracijo na SIS II |

26. | Sestanek vodij nacionalnih projektov SIS II |

26. | Odbor za SISVIS (sestanek v zvezi s sestavo za tehnične vidike SIS II) |

11. | Delavnica v zvezi s strategijo preskušanja SIS II |

4., 18., 25. | Sestanek svetovalne skupine za preskušanje SIS II (TAG) |

FEBRUAR 2011 |

2., 9., 22. | Odbor za globalno upravljanje programa SIS II |

23. | Sestanek vodij nacionalnih projektov SIS II |

23. | Odbor za SISVIS (sestanek v zvezi s sestavo za tehnične vidike SIS II) |

1., 15., 22. | Sestanek svetovalne skupine za preskušanje SIS II (TAG) |

MAREC 2011 |

2., 9., 16., 22., 30. | Odbor za globalno upravljanje programa SIS II |

23. | Odbor za SISVIS (sestanek v zvezi s sestavo za tehnične vidike SIS II) |

23. | Sestanek vodij nacionalnih projektov SIS II |

29. | Sestanek svetovalne skupine za preskušanje SIS II (TAG) |

22. | Delavnica v zvezi z opisi zasnove preskusov za (razširjeno) preskušanje skladnosti SIS II |

24. | Delavnica v zvezi z migracijo na SIS II |

APRIL 2011 |

6., 13., 27. | Odbor za globalno upravljanje programa SIS II |

5., 12., 19., 26. | Sestanek svetovalne skupine za preskušanje SIS II (TAG) |

MAJ 2011 |

10., 18., 24. | Odbor za globalno upravljanje programa SIS II |

25. | Odbor za SISVIS (sestanek v zvezi s sestavo za tehnične vidike SIS II) |

25. | Sestanek vodij nacionalnih projektov SIS II |

17. | Sestanek v zvezi z migracijo na SIS II |

12., 17., 24., 31. | Sestanek svetovalne skupine za preskušanje SIS II (TAG) |

JUNIJ 2011 |

1., 8., 15., 28. | Odbor za globalno upravljanje programa SIS II |

23. | Delavnica v zvezi z razširjenim preskušanjem skladnosti SIS II |

29. | Odbor za SISVIS (sestanek v zvezi s sestavo za tehnične vidike SIS II) |

29. | Sestanek vodij nacionalnih projektov SIS II |

7., 14., 21. | Sestanek svetovalne skupine za preskušanje SIS II (TAG) |

Sestanki odbora za SISVIS (SIS II) in delovnih skupin

b) Sestanki, ki se začasno načrtujejo v prihodnjem obdobju poročanja

JULIJ 2011 |

6., 12., 19., 27. | Odbor za globalno upravljanje programa SIS II |

20. | Odbor za SISVIS (sestanek v zvezi s sestavo za tehnične vidike SIS II) |

20. | Sestanek vodij nacionalnih projektov SIS II |

5., 12., 19., 26. | Sestanek svetovalne skupine za preskušanje SIS II (TAG) |

14. | Sestanek v zvezi s pripravami na preskus SIS II M2 |

AVGUST 2011 |

10., 23. | Odbor za globalno upravljanje programa SIS II |

2., 9., 16., 23., 30. | Sestanek svetovalne skupine za preskušanje SIS II (TAG) |

SEPTEMBER 2011 |

7., 14., 21., 28. | Odbor za globalno upravljanje programa SIS II |

21. | Odbor za SISVIS (sestanek v zvezi s sestavo za tehnične vidike SIS II) |

21. | Sestanek vodij nacionalnih projektov SIS II |

6., 13., 20., 27. | Sestanek svetovalne skupine za preskušanje SIS II (TAG) |

OKTOBER 2011 |

5., 19., 26. | Odbor za globalno upravljanje programa SIS II |

24. | Odbor za SISVIS (sestanek v zvezi s sestavo za tehnične vidike SIS II) |

24. | Sestanek vodij nacionalnih projektov SIS II |

4., 11., 18., 25. | Sestanek svetovalne skupine za preskušanje SIS II (TAG) |

NOVEMBER 2011 |

9., 16., 23. | Odbor za globalno upravljanje programa SIS II |

23. | Odbor za SISVIS (sestanek v zvezi s sestavo za tehnične vidike SIS II) |

23. | Sestanek vodij nacionalnih projektov SIS II |

8., 15., 22., 29. | Sestanek svetovalne skupine za preskušanje SIS II (TAG) |

DECEMBER 2011 |

7., 14., 21. | Odbor za globalno upravljanje programa SIS II |

21. | Odbor za SISVIS (sestanek v zvezi s sestavo za tehnične vidike SIS II) |

21. | Sestanek vodij nacionalnih projektov SIS II |

6., 13., 20. | Sestanek svetovalne skupine za preskušanje SIS II (TAG) |

[pic][pic][pic]

[1] Uredba Sveta (ES) št. 1104/2008 z dne 24. oktobra 2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II) in Sklep Sveta 2008/839/PNZ z dne 24. oktobra 2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II) (UL L 299, 8.11.2008, str. 43).

[2] Skupni člen 10(3) Uredbe (ES) št. 1104/2008 in Sklepa 2008/839/PNZ.

[3] Skupni člen 9(1) Uredbe (ES) št. 1104/2008 in Sklepa 2008/839/PNZ.

[4] Skupni člen 9(2) Uredbe (ES) št. 1104/2008 in Sklepa 2008/839/PNZ.

[5] Skupni člen 4 Uredbe (ES) št. 1987/2006 Evropskega parlamenta in Sveta z dne 20. decembra 2006 o vzpostavitvi, delovanju in uporabi druge generacije schengenskega informacijskega sistema (SIS II) (UL L 381, 28.12.2006, str. 4) in Sklepa Sveta 2007/533/PNZ z dne 12. junija 2007 o vzpostavitvi, delovanju in uporabi druge generacije schengenskega informacijskega sistema (SIS II) (UL L 205, 7.8.2007, str. 63).

[6] Uredba Sveta (EU) št. 541/2010 z dne 3. junija 2010 o spremembah Uredbe (ES) št. 1104/2008 o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II) (UL L 155, 22.6.2010, str. 19) in Uredba Sveta (EU) št. 542/2010 z dne 3. junija 2010 o spremembah Sklepa 2008/839/PNZ o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II) (UL L 155, 22.6.2010, str. 23), ki uvajata člen 17a v pravnih aktih v zvezi z migracijo.

[7] Skupni člen 18 Uredbe Sveta (ES) št. 1104/2008 in Sklepa Sveta 2008/839/PNZ o migraciji s schengenskega informacijskega sistema (SIS 1+) na drugo generacijo schengenskega informacijskega sistema (SIS II).